Papersnake/gushiwen huggingface dataset:
题雷氏山水卷
黄佐（明代）

羡汝习静栖空山，苍翠无言相对闲。松花满地云不扫，柴门敞天风为关。

波浮龙鳞晓澒洞，峰横豸角秋孱颜。丹梯倘许淩绝顶，散发醉呼黄鹤还。
春归
苏泂（宋代）

十日晴明九日非，人家庭院绿成帏。
春风怕见匆忙去，莫放杨花一点飞。
戍邕州
郑獬（宋代）

兵符下西州，将军催部伍。
鸣锣张大旗，早发邕州戍。
家家送出城，走哭遮行路。
邕州万里馀，北人那可去。
毒草见人摇，雄虺大如树。
二月瘴烟发，薰蒸剧甑釜。
病者如倒林，十才起四五。
偶有脱死归，扶杖皆病偻。
逃生既不暇，安能捕寇虏。
跳踊一蛮来，取之易攫鼠。
顾彼有土人，挥金可召募。
狃练得精卒，亦足为爪距。
妻儿蓄里闾，於心必爱护。
较之勇怯间，相去犹豚虎。
一朝有缓急，伸缩用臂股。
何必遣戍兵，觳觫就死所。
愿留中州人，无填岭南土。
题楞伽寺李公山房藏书阁
喻良能（宋代）

小阁峥嵘在空谷，云是先生读书屋。
不见善和数千卷，空闻邺侯三万轴。
先生一去几经年，山色依然为谁绿。
只今赖有卫夫人，壁上萧萧数竿竹。
千古吟
钱时（宋代）

日杲杲兮风叶翩翩，饥我禾黍兮渴饮涧泉。
伏羲非画孔非编，非有秘旨天外传。
小黠大痴亦何苦，汗牛充栋终不补。
晴窗白发一事无，独抱遗经吊千古。
正月十六日与德钧子敬翼之洎儿子震游东季博山园赋诗
袁易（元代）

我爱山园好，芳堂隐薜萝。野云栖不去，风叶扫还多。

暂憩忘城郭，长谣咏涧阿。不嫌频启钥，重过意如何？
偈颂七十一首 其三
释了惠（宋代）

举步生荆棘，翻身堕崄崖。一毫不动著，当处自沉埋。
咏华林书院
李宗谔（宋代）

华林有胡氏，孝义共知名。
宅对千峰秀，家传双桂荣。
书楼藏六籍，讲席聚诸生。
官序新春拜，门闾往岁旌。
儿孙多力学，兄弟亦躬耕。
一院松篁影，满山猿鹤声。
傍溪挑蕨煮，就树采茶烹。
客恋琴樽乐，僧依水石清。
官途空扰扰，尘世自营营。
他日林泉约，何当遂此情。
和王宫教韵
王炎（宋代）

六籍横陈日醉心，忍贫不肯问钱神。
旁人但见见冰冷，岂识胸中暖似春。
药翁吟
彭龟年（宋代）

有翁忧思深，挟药救一世。
大声疾其呼，负箧即都市。
凝视彻河汉，觇色见肠胃。
巍峨一男子，面泽胜粉腻。
翁前亟与语，腠理中邪沴。
再三犹不闻，掉臂若欲避。
涂人竞揶揄，毋乃太逐利。
那知此翁心，肝脑作布施。
厌见大官医，十谒九不值。
高车索礼貌，疑疾致金币。
侵寻疾已深，针达不可暨。
却推主人痴，疾欲胜砭剂。
天寒日以深，衰态日以至。
稍觉念翁来，西风政憔悴。
春秋战国门。景公
周昙（唐代）

觉病当宜早问师，病深难疗恨难追。

晋侯徒有秦医缓，疾在膏肓救已迟。
汲水诗
李氏（宋代）

汲水佳人立晓风，青丝辗尽辘轳空。
银瓶触破残妆影，零乱桃花满井红。
去年微之国史读易彻章梦谒晦翁相与从容话言
度正（宋代）

礼经遗子略闻之，大法昭然世莫违。
初学卑卑由礼立，终身恳恳欲仁依。
芸苗自我持三勿，克己从头绝四非。
往教旧盟如可践，警其懈惰久心希。
平江守祷晴即应时近元夕矣寄呈五绝句
仲并（宋代）

安排灯火作鳌头，人乐公来再有秋。
转雨作晴谈笑事，他州谁得似吾州。
送王克从别驾董献上服因讯都下旧游诸子
陈履（明代）

吴门烟水接清秋，仙客飘然赋远游。星采夜随青雀动，波光朝抱衮龙浮。

中朝尔自承新渥，歧路谁堪绾别愁。天上故人如问讯，江湖忧思总悠悠。
蓦山溪
沈蔚（宋代）

想伊不住。船在蓝桥路。别语未甘听，更拟问、而今是去。门前杨柳，几日转西风，将行色，欲留心，忽忽城头鼓。

一番幽会，只觉添愁绪。邂逅却相逢，又还有、此时欢否。临岐把酒，莫惜十分斟，尊前月，月中人，明夜知何处。
和马伯庸学士拟古宫词七首 其三
贡师泰（元代）

宝扇微开万乐从，紫衣扶辇出行宫。近臣侍罢樱桃宴，更遣黄门送两笼。
送雅禅师若神
刘敞（宋代）

太湖三万顷，澄澈浮寒穹。明月不可取，孤帆安所穷。

俯吊沧浪人，缅怀鸱夷翁。古今共灰灭，得失如梦中。

诗兴触物远，禅心随念空。犹多碧云句，寄信东南风。
吕四 其一
邹浩（宋代）

市门风义有谁知，旋打长船待我归。秋入江湖正潇洒，欢然鸣橹去如飞。
清隐为知观李元礼作
邓深（宋代）

世气扰扰人遑遑，静有八室无八方。
壶中酒好谁独觉，橘间棋乐何可量。
峨峨汤汤知音少，管弦哎哑人称好。
归来水深山更奇，玉徽不按心自知。
送张汉卿左藏
释宝昙（宋代）

溪间曾语离，夜雨忽悲壮。
俄顷山月明，照我蓬背上。
欹枕念此行，变化或万状。
江湖大圆镜，有此白鸟样。
公言早崛奇，平处谢堤障。
划严如行师，百万未可傍。
畴昔粲可间，发此无尽藏。
我饥寒欲死，甘露扶缯纩。
目视飞鸿卑，未易蒙此贶。
西风束书至，辟户问亡恙。
吾事公所知，它人杂嘲谤。
寄家书有怀岁寒五友二首
钱时（宋代）

坐拥云根兴未涯，江楼时复梦归家。
庭前一点梅初破，近日新添几个花。
应天长·兰房一宿还归去
冯延巳（五代）

兰房一宿还归去，
底死谩生留不住。
枕前语，记得否，
说尽从来两心素。
同心牢记取，
切莫等闲相许。
后会不知何处，
双栖人莫妒。
寄蔡子华
苏轼（宋代）

故人送我东来时，手栽荔子待我归。
荔子已丹吾发白，犹作江南未归客。
江南春尽水如天，肠断西湖春水船。
想见青衣江畔路，白鱼紫笋不论钱。
霜髯三老如霜桧，旧交零落今谁在。
莫従唐举问封侯，但遣麻姑更爬背。
入山三首
孔武仲（宋代）

十岁不出还可嗟，经旬遍走梵王家。
群仙拍手向人笑，方朔今来何晚耶。
十月久雨妨农收，二十八日得霜，遂晴，喜而
杨万里（宋代）

雨脚麻相似，禾头耳欲生。
风收白痴雾，霜作上牢晴。
逗晓双栖鹊，巡檐数喜声。
呼儿洗尘甑，忍饿待新粳。
医僧慧昌小轩
李洪（宋代）

小池绿净数游鱼，高柳蝉嘶暑气虚。
露脸清真双菡萏，风标闲雅一舂锄。
囊中时晒君臣药，肘后新抄和扁书。
只此便为安稳处，何须林下与山居。
登天姥峰
张盛藻（清代）

峰峦层叠起，苍翠扑人来。怪石频当路，奔泉暗走雷。

倚松招鹤至，携杖拨云开。清晓登天姥，休将幻梦猜。
高阳台·残萼梅酸
王沂孙（宋代）

残萼梅酸，新沟水绿，初晴节序暄妍。独立雕阑，谁怜枉度华年。朝朝准拟清明近，料燕翎、须寄银笺。又争知、一字相思，不到吟边。
双蛾不拂青鸾冷，任花阴寂寂，掩户闲眠。屡卜佳期，无凭却恨金钱。何人寄与天涯信，趁东风、急整归船。纵飘零，满院杨花，犹是春前。
雨中憩山家
顾桢（清代）

一路屐齿痕，烟气昏茅屋。隐隐水边村，离离露林麓。

微闻犬吠声，幽花满空谷。
菩萨蛮·题画
龚翔麟（清代）

赤泥亭子沙头小，青青丝柳轻阴罩。亭下响流澌，衣波双鹭鹚。
田田初出水，菡萏念娇蕊。添个浣衣人。红潮较浅深。
句
勾台符（宋代）

酷爱青城好山色，终年不出白云门。
和转庵丹桂韵
姜夔（宋代）

野人复何知，自谓山泽好。
来裨奉常议，识笳鼓羽葆。
谁怜老垂垂，却入闹浩浩。
营巢犹是寓，学圃何不早。
淮桂手所植，汉瓮躬自抱。
花开不忍出，花落不忍扫。
佳客夜深来，清尊月中倒。
一禅两居士，更约践幽讨。
晚春溪行
宋伯仁（宋代）

青山数里一溪横，片片花边舞燕轻。
耕遍水田新雨足，晴天晓色柳风清。
消寒十咏 思佳客 其八 煮酒
鲍之芬（清代）

酝酿糟仙学杜康。生嫌味烈熟尤芳。银屏金鼎谙时煮，黄菊青梅别样香。

寒可敌，醉堪乡。不愁斗费十千偿。需时惯把貂裘换，风雪床头一瓮藏。
范宽江山秋霁
吴镇（元代）

沧江遥带碧云流，紫翠凝峦万叠秋。阁倚蛟宫飞雨湿，人依鸟道动离愁。

帆归极浦苍山合，木落千林暮霭浮。岂是笔端分造化，无穷岩壑一缣收。
古兴十六首 其二
沈辽（宋代）

春草日已枯，山中少人迹。草间秋蛩鸣，遥知岁寒逼。

人生何可恃，金丹须努力。流景终不回，永叹尚何益。
尸位学署岑寂无聊泛泛随流迹近渔父每有闻见辄宣讴咏因名瀛涯渔唱 其九十七
朱仕玠（清代）

好是风和景物妍，野花盘髻胜金钿。乍闻笑语来天半，番女轻盈戏渺绵。
梦中得此
秦观（宋代）

缟带横秋匣，寒流烟暮堂。
风尘如未息，持此奉君王。
洞庭
白玉蟾（宋代）

帆腹膨脝饱北风，一弹指顷万山空。
天垂九马层云外，人在孤山过影中。
夙世曾游银世界，飞精复谒水精宫。
湖神波吏须相识，吾在神霄旧有功。
杂咏一百首·蒙恬
刘克庄（宋代）

绝漠功虽大，长城怨亦深。
但知伤地脉，不悟失人心。
句
李若水（宋代）

远雁入空碧，孤舟浮浅清。
传神自赞
王安石（宋代）

此物非他物，今吾即故吾。
今吾如可状，此物若为摹。
晨起览镜六首
刘克庄（宋代）

投床栩栩复蘧蘧，不觉笼铜晓鼓初。
服杀吾家老中垒，仰观星宿俯观书。
绝交
卫宗武（宋代）

北山有鸣鸮，不洁而嗤凤。宜下绝交书，埙篪非伯仲。
月下独酌有怀梁丈因和前韵以寄且约为明夜之
吴芾（宋代）

晚来清跸驻旌麾，月色分明彻四围。
对景已欣群动息，仰天还觉众星稀。
如今路入中原去，看即春从上苑归。
况是升平时节近，一尊相属且忘机。
金丹诗四十八首 其五
张继先（宋代）

堪笑愚人被色萦，拟将呼吸要留精。神仙清静方为道，男女腥膻本俗情。

秽浊岂堪充上品，还丹方可保长生。房中之术空传世，迷杀寰中多少人。
早春游五莲寄丁野鹤
王乘箓（清代）

雪尽石花合，冰消水道分。山光晴带雨，海气晚蒸云。

独坐扪松树，闲行见鹿群。地偏心与远，此际惜无君。
真定寓居
徐恪（清代）

平明谯鼓敞楼台，朅上高城四望开。乌白不随燕客去，山青都望太行来。

全枯卧柳生苔藓，半卷擎荷泥酒杯。北走邯郸谁指示，一阑风露满蒿莱。
九月十五日赐哈萨克使臣观灯火
弘历（清代）

九瀛一合贵山朝，火树依前绛蜡烧。可识仙庄原月宇，只疑盐泽接星桥。

霜林叶落还装叶，霞峤标藏重建标。惠远行时讵寻乐，谩称预节赏元宵。
影论吟
邵雍（宋代）

性在体内，影在形外。
必往体随，形行影会。
体性不存，形影安在。
影外之言，曾何足怪。
连城春夜留别张建溪
真山民（宋代）

飞絮游丝客子心，连城那忍遽分襟。
青灯应见诗情苦，浊酒不分交味深。
一榻暖风栖竹屋，半阑淡月立花阴。
离怀今夜先收拾，尽付明朝马上吟。
送昌甫盖前晚独立涧上看桃花初开意思正适时见昌甫来也 其一
韩淲（宋代）

涧头薄暮看桃花，忽见高人来过家。一酌扶藜村坞去，夜清灯火思无涯。
绍定三年寿明仁福睿皇太后册宝九首
佚名（隋代）

迩臣跪奏，严放必恭。
乃御计褕，升于殿中。
慈颜雍穆，和气冲融。
芳流清史，傅之无穷。
皇后阁端午帖子
许应龙（宋代）

重午宫衣赐百工，香罗叠雪葛含风。
谁知此日荣恩被，端自称丝效茧功。
颂古四十四首
释法泰（宋代）

凉风落木楚山秋，满树寒蝉噪不休。
红蓼白苹开两岸，不知谁在钓鱼舟。
雪后祈晴
仇远（元代）

闰正月过二月来，溧阳溪头花乱开。
浓云急雨洊雷电，不待羯鼓花奴催。
江南天气全然别，昨夜清寒今日热。
东风忽转西北风，吹作霏霏一天雪。
艳桃穠李睡海棠，颜色顿减仍减香。
燕莺羞涩未出谷，惟见野水生浑黄。
昼夜交流已登岸，丘麦畦蔬根浸烂。
州官忧水复忧民，明日祈晴泰清观。
归云溪
郭印（宋代）

九夏何知暑令行，轻风拂拂水泠泠。
只凭藜杖穿幽径，还喜蒲泠憩小亭。
散诞竹边梳白发，徘徊江上诵黄庭。
人间无此清凉处，亦许儿童共乞灵。
同二子观取鱼於窦家池以钱得数斗置驿西野塘
陈与义（宋代）

闭户读书生白发，闲向村东看鱼穴。
曾随树影数圆波，铁面渔师肝肺别。
向来痴腹负此翁，只可买放莲溏中，
万事成亏等闲里，佗年此地费雷风。
咏风
王勃（唐代）

肃肃凉风生，加我林壑清。
驱烟寻涧户，卷雾出山楹。
去来固无寻，动息如有情。
日落山水静，为君起松声。(版本一)

肃肃凉景生，加我林壑清。
驱烟寻涧户，卷雾出山楹。
去来固无寻，动息如有情。
日落山水静，为君起松声。(版本二)
次韵酬曹极司法
刘攽（宋代）

越纸题诗寄我来，君家八斗定多才。冰清玉润高风旧，白雪阳多病眼开。

长见夔龙参浚哲，不闻徐乐避雄猜。自缘衰老无能解，战胜方当去剪莱。
丁教授家猫狗皆相乳二首
项安世（宋代）

周郊奉犬用刑樽，尧蜡迎猫似捕神。
直是苏公比台谏，未知韩子喻家人。
鹰鸇化作鸾将凤，獬廌移成驺与麟。
煦煦徐徐何必善，使知刚毅有深仁。
五松园赋松三章 其三
姚燮（清代）

山材无稚菀，斤斧日相求。大器将谁晦，危生亦幸留。

贞心天月皎，壮气海涛秋。岳观秦时树，凭君当卧游。
双调望江南 其一 枫桥夜泊
董俞（清代）

枫桥路，烟水正迢迢。欲向东君寻旧约，渚花岩月两无聊。

孤负是春宵。

人何在，独倚赤栏桥。遥忆去年樱笋候，画船红烛听吹箫。

往事更魂消。
赠别周元忠秀才
赵抃（宋代）

吾里推高节行孤，诸生师帐是规模。穷经不治五亩宅，教子已为千里驹。

暂出林泉飞两桨，且陪风月赏西湖。了知富贵傥来物，谁向浮云问有无。
题韩蕲王湖上骑驴图
何乔新（明代）

锦裘绣帽韩将军，江上淮东屡策勋。朝端苍桧何蓊菀，干霄蔽日长氤氲。

高皇未有宣光德，指仇为亲忠为逆。鸟未尽兮弓已藏，岳家父子死谗慝。

将军连诉解兵权，萧然物外如神仙。清凉居士聊自命，蹇驴时跨西湖边。

古槐疏冷秋阴薄，门巷萧条可罗雀。相随惟有旧奚僮，偏禆尽入循王幕。

路傍下种故侯瓜，湖堤携酒看梅花。酒酣时过岳侯墓，潸然长泪落烟霞。

敌人忽动南侵志，举朝争献檀公计。黄金不铸韩蕲王，烈士忠臣谩歔欷。
次韵郑维心见贻一首
刘一止（宋代）

身病何因到赤墀，眼昏不复下书帷。杯觞有限长羞涩，故旧无多足别离。

对白抽黄馀习气，看朱成碧记当时。江村投老俱牢落，犹喜诗情似拾遗。
满江红·笳鼓春城
刘克庄（宋代）

笳鼓春城，处处有、丰年语笑。浑忘却、金莲前导，青藜下照。白雪忘来偏寡和，朱颜老去难重少。羡遨头、四十已专城，真英妙。

奎文宠，崇儒教。田毛喜，宽租诏。有舂陵之什，无潮州表。怪雨盲风稀发作，华星秋月争光耀。看来年、此夜侍端门，开佳兆。
途中作
白居易（唐代）

早起上肩舁，一杯平旦醉。晚憩下肩舁，一觉残春睡。

身不经营物，心不思量事。但恐绮与里，只如吾气味。
闵雨
陆游（宋代）

腊雪不濡土，春风吹早尘。
东吴贵粳稻，布种当及晨。
千里方嚣嚣，坐视膏泽屯。
民孽实自作，所赖天公仁。
何时见秋获，如山筑高囷？
送三八弟归九江
王遂（宋代）

北风马犹感，首丘狐所思。
双林去杳霭，荆溪对涟漪。
春秋同社人，半是新相知。
勋贤拊遗址，终当遂营兹。
月上人以拳石植海松莳菖阳于四际苍姿秀色钟清气于几案间以为梅溪之野人赠兼惠诗章因与酬唱凡四首 其二
王十朋（宋代）

处士何须种七松，剩栽海上绿髯龙。灵根频灌苍如玉，黛色初抽软似茸。

蘸水小山形凿凿，引年昌歜节重重。道人分得岁寒种，一洗梅溪憔悴容。
过金山
翁咸封（清代）

江面一峰秀，江声绕寺寒。楼台空际现，云树镜中看。

赠带风流在，分泉意兴阑。蓬莱原可到，惆怅避回湍。
九日寄汪澄甫
方岳（宋代）

山雨欲雨不敢雨，停杯待与黄花语。
东篱人去几何年，坐想寒香足凄楚，
秋崖早赋归去来，亦无茅屋荒苍苔。
渊明不入督邮眼，世俗宁有吾曹哉。
绿尊索共红裙饮，却恐黄花不渠肯。
白衣未至酒瓶乾，此意悠然要人领。
打鱼纪事少司马良所已两和末复有述怀之篇因奉答
孙承恩（明代）

寒窗语咿坐如块，正忆阳和欣曝背。病躯厌事每忘栉，贵客临门愁束带。

古训微言费钻讨，理义悦心如啖脍。絺章绣句我何有，小技雕虫嫌琐碎。

刘子才气锐无敌，鹰隼脱绦船下濑。与我论交三十年，颠倒脱落形骸外。

从来知己不易得，牝牡骊黄谁识会。俯仰乾坤一慨然，我欲乘槎泛沧海。
和太素密杏
韩维（宋代）

甘滋不假蜂房取，美种疑随鹤驭来。
方朔偷桃徒语尔，安期食枣足珍哉。
偈颂十九首
释绍昙（宋代）

五千黄叶止儿啼，不异渝江碧落碑。
古篆分明无赝本，具看经眼不难窥。
冬夜读书甚乐偶作短歌
陆游（宋代）

衰病作书祟，常恨无新功。
兔瓯供茗粥，睡思一洗空。
郊居近城闉，漏鼓传冬冬。
缃帙开烂漫，牙签纷叠重。
朱黄参笔墨，照映灯花红。
鲁壁汲冢秘，天遣慰困穷。
衮衣窥藻火，宗庙听笙镛。
端居得至乐，生世岂不逢。
藜羹冷未啜，短褐忘严冬。
拜手谢造物，不须黑头公。
次韵郎中弟见寄 其二
李弥逊（宋代）

病着先寻丘首地，林松已约野僧栽。他年地下从诸老，何必人间咏八哀。
题泽翁小巷
王柏（宋代）

晚得知心友，芳樽日日开。
不辞江路远，依旧抱琴来。
次韵洪令谷瑞平远台
苏籀（宋代）

能赋凭高所得多，海云岩崿若君何。
兼通西竺瞿昙意，欲和南风虞舜歌。
怪石甘泉作檀施，长廊古殿荫多罗。
相期正始微言绪，诗眼休嫌俗吏过。
冬至前三日
杨万里（宋代）

故山千里几时回，又见初阳动琯灰。
酒不逢人还易醉，诗如得句偶然来。
冬夕酌酒
宋祁（宋代）

艾夜更壶几沸残，尚持杯酒御轻寒。
半分沈令伤多瘦，数刻刘郎惜暂欢。
天外月痕迷倦鹊，庭中霜气伴衰兰。
接{上四下离}不倒糟难藉，坐见丹煤委烛盘。
水龙吟（莺词）
赵长卿（宋代）

天教占得如簧，巧声乍啭千娇媚。金衣衬著，风流模样，於中可是。红杏香中，绿杨阴处，多应饶你。向黄昏、苦苦娇啼怨别，那堪更、东风起。

别有诗肠鼓吹。未关他、等闲俗耳。双柑斗酒，当时曾是，高人留意。南国春归，上阳花落，止添憔悴。念啼声欲碎，何人解作留春计。
劝农口号十首 其十
许及之（宋代）

十劝农家各力田，长官无补近三年。民淳讼简因藏拙，谢汝分宜父老贤。
钱塘十咏 其四 北关夜市
凌云翰（元代）

罗绮明春数里馀，郊关迤理接民居。须知北郭夜为市，不似南民人趁虚。

景类元宵堪入画，家殊周易岂同书。使君五马归来晚，夹道纱笼照隼旟。
元日升平词
王英（唐代）

华盖中天近，祥云五夜多。
众星环绛阙，一水接银河。
花满瀛洲树，香涵太液波。
长年逢此夕，恩意共春和。
解印作二首 其二
张元凯（明代）

世为万夫长，而无担石储。未曾负肝胆，且暂甘樵渔。
入安南以官事未了绝不作诗清明日感事因集句成十绝奉呈贡父尚书并示世子及诸大夫篇篇见寒食 其十
陈孚（元代）

海客乘槎上紫氛，清明时节雨纷纷。虎牙铜柱皆倾侧，水尽天南不见云。
胡震亨家庆堂
宋褧（元代）

三釜及具庆，庭闱有馀欢。易贵不家食，禄养心始安。

东邻供滫不�，西人盛盘餐。酒旨肴亦嘉，素身兴永叹。

君子奋逢掖，牙绯效王官。作堂娱二亲，上寿罗芝兰。

养志既可尚，扬名良独难。锡类动里闬，美誉期不刊。
点绛唇
冯时行（宋代）

江上新晴，闲撑小艇寻梅去。自知梅处。香满鱼家路。

路尽疏篱，一树开如许。留人住。留人不住。黯淡黄昏雨。
次昭城
赵希迈（宋代）

郡小人烟密，来游契所闻。
城因山势筑，江向庙头分。
冻苇声如雨，春泉气似云。
梅公堂上酒，客里易成醺。
送菜徐秀才
李新（宋代）

吏部虀盐满腹，先生苜蓿盈盘。
珍重寻常痴客，不作膏粱眼看。
太师中书令魏国公册赠尚书令追封真定王赵挽
王禹偁（宋代）

国丧三台首，家藏五庙尊。
纪功谁秉笔，册赠帝临轩。
盛德留千古，贞魂闭九原。
皇情弥轸悼，天柱折昆仑。
次韵和台源诸篇九首之云涛石
黄庭坚（宋代）

造物成形妙画工，地形咫尺远连空。
蛟鼍出没三万顷，云雨纵横十二峰。
清坐使人无俗气，闲来当暑起清风。
诸山落木萧萧夜，醉梦江湖一叶中。
二十八宿歌赠别无咎
黄庭坚（宋代）

虎剥文章犀解角，食未下亢奇祸作。
药材根氐罹斸掘，蜜虫夺祸抱饥渴。
有心无心材慧死，人言不如龟曳尾。
卫平哆口无南箕，斗柄指日江使噫。
狐腋牛衣同一燠，高丘无女甘独宿。
虚名挽人受实祸，累棋既危安处我。
室中凝尘散发坐，四壁矗矗见天下。
奎蹄曲隈取脂泽，娄猪艾豭彼何择。
倾肠倒胃得相知，贯日食昴终不疑。
古来毕命黄金台，佩君一言等觜觿。
月没参横惜相违，秋风金井梧桐落。
故人过半在鬼录，柳枝赠君当马策。
岁晏星回观盛德，张弓射雉武且力。
白鸥之翼没江波，抽弦去轸君谓何。
庭花
金至元（清代）

满径苔痕清昼长，枝枝叶叶斗幽芳。嫣红姹紫知何限，争似疏梅浅淡妆。
宝藏寺雨中
郑会（宋代）

秋城雨气白纷纷，不见青山只见云。
古寺半欹僧去尽，乱鸦飞上五王坟。
临江仙·香雾菲微笼薄晓
佚名（宋代）

香雾菲微笼薄晓，帘栊爱日如春。谪仙游戏到寰瀛。金枝推独春，宝籍著长生。锦轴疏恩怡寿母，朱轮光映难兄。会看家庆日增荣。雁联鸳序立，彩戏衮衣新。
念奴娇
张元干（宋代）

江天雨霁，正露荷擎翠，风槐摇绿。试问秦楼今夜里，愁到阑干几曲。笑捻黄花，重题红叶，无奈归期促。暮云千里，桂华初绽寒玉。

有谁伴我凄凉，除非分付与，杯中醽醁。水本无情山又远，回首烟波云木。梦绕西园，魂飞南浦，自古情难足。旧游何处，落霞空映孤鹜。
和东沙春日言志
丰坊（明代）

梦回初隐几，黄鸟忽关关。
静日无人到，春风共我闲。
幽花迷曲径，修竹满东山。
稚子慰岑寂，提壶贳酒还。
杂咏一百首·毛遂
刘克庄（宋代）

两国争衡际，诸君袖手观。
群然着珠履，谁肯捧铜盘。
送友人进士许棠（一本无进士二字）
张乔（唐代）

离乡积岁年，归路远依然。夜火山头市，春江树杪船。
干戈愁鬓改，瘴疠喜家全。何处营甘旨，潮涛浸薄田。
赠子美
王先谦（清代）

牙幢待入百蛮烟，美意犹闻部曲传。利引唐河归故道，欢腾樊镇溢新廛。

虽为五日张京兆，颇似三年白乐天。遥想汉滨开祖帐，襄阳耆老泪潺湲。
吊熊飞将军六首 其四
彭絅（明代）

风雨猖狂海若飞，江山惨淡月光微。六更已尽知无策，一羽腾空肯浪依。

大节自能摧去就，么魔谁敢妄排讥。閒来几向山灵问，野草荒村对落晖。
晓起
许雷地（清代）

莺声啼彻众芳丛，着意催人绮阁东。一枕梨云春思懒，半帘花阁暗香笼。

鬟低发认鬖鬖绿，指印腮留浅浅红。莫道辽西天样远，昨宵有梦幸能通。
浔阳白牡丹 其一
陈谠（宋代）

玉色天然赛渥丹，亭亭并立倚朱栏。正缘不语偏含思，若使能行却厌看。
送安成罗茂忠
杨万里（宋代）

书台佳士君章孙，句法来自西溪门。
向来家住金谷园，珊瑚四尺蜡作薪。
床头黄金已散尽，买书却铸文章印。
印成一字不疗饥，仰天大笑还哦诗。
诸老先生总参遍，只欠一瞻晦翁面。
晦翁今已作贵人，君从何许去问津。
劝君努力战今举，来年拜渠为座主。
集英殿考试酬唱 其四
黄裳（宋代）

雨过春空紫泰高，列星初拥绛纱袍。三题天汉文章丽，万字秋鹰气势豪。

聊欲弯弓须尚志，谩劳谈律莫吹毛。行看衫色青于草，不觉南溟失素涛。
镇海楼
黎延祖（明代）

东南王气古今浮，层构重成镇十州。仙树夕阳啼鸟散，汉台微雨落花秋。

半廉云卷犹飞栋，两袖风清更上楼。酒后翩翩乘兴至，海边明月挂城头。
东湖生双莲花守者为郡斋献馆宾黄云夫有诗述
许景迂（宋代）

王业根本在豳岐，郡国千万分柯枝。
使君驷马列一马驰三台瑞应天为之。视吏舆台民如子，
不烦颐指而气使。铃斋宴坐扬仁风，
披拂东湖花十里。六月为霖报政成，
山光水容翰暮新。春王淘珠登早穑，
比邻果是华胥国。采莲游艇献骈芳，
蜀客作歌纪其祥。转而上闻君相喜，
儜待来归政事堂。
沈州吊古
王寂（南北朝）

李唐遭百六，边事失经营。大氏十传世，辽人久弄兵。

战场春草瘦，戍垒墓烟平。今日归皇化，居民自乐生。
次韵王元度二诗
刘克庄（宋代）

留落而今两鬓秋，暮年出处愧前修。
敢云余补韩公处，极喜君来谢客州。
奇甚宝镡腾紫气，清于玉瓒荐黄流。
后生不作先贤远，便合相推出一头。
游智林寺
李光（宋代）

扁舟来访小丛林，花木通幽院落深。旋拂胡床成午梦，闲持贝叶动秋吟。

竹声瑟瑟生虚籁，山意峨峨入素琴。更喜老纲能会事，手携炉铫自相寻。
鲁望昨以五百言见贻过有褒美内揣庸陋弥增愧悚…微旨也
皮日休（唐代）

三辰至精气，生自苍颉前。粤从有文字，精气铢于绵。

所以杨墨有，文词纵横颠。元狩富材术，建安俨英贤。

厥祀四百馀，作者如排穿。五马渡江日，群鱼食蒲年。

大风荡天地，万阵黄须膻。纵有命世才，不如一空弮。

有至陈隋世，得之拘且緛。太浮如潋滟，太细如蚳蝝.

太乱如靡靡，太轻如芊芊。流之为酗bM，变之为游畋。

百足虽云众，不救杀马蚿.君臣作降虏，北走如cg猭.

所以文字妖，致其国朝迁。吾唐革其弊，取士将科县。

文星下为人，洪秀密于緶。大开紫宸扉，来者皆详延。

日晏朝不罢，龙姿欢fM々。于焉周道反，由是秦法悛。

射洪陈子昂，其声亦喧阗。惜哉不得时，将奋犹拘挛。

玉垒李太白，铜堤孟浩然。李宽包堪舆，孟澹拟漪涟。

埋骨采石圹，留神鹿门埏。俾其羁旅死，实觉天地孱。

猗与子美思，不尽如转辁。纵为三十车，一字不可捐。

既作风雅主，遂司歌咏权。谁知耒阳土，埋却真神仙。

当于李杜际，名辈或溯沿。良御非异马，由弓非他弦。

其物无同异，其人有媸妍。自开元至今，宗社纷如烟。

爽若沆瀣英，高如昆仑巅。百家嚣浮说，诸子率寓篇。

筑之为京观，解之为牲牷。各持天地维，率意东西牵。

竞抵元化首，争扼真宰咽。或作制诰薮，或为宫体渊。

或堪被金石，或可投花钿。或为舆隶唱，或被儿童怜。

乌垒虏亦写，鸡林夷争传。披揭覆载枢，捭阖神异键。

力掀尾闾立，思轧大块旋。降气或若虹，耀影或如wH.

万象疮复痏，百灵瘠且q3.谓乎数十公，笔若明堂椽。

其中有拟者，不绝当如綖。齐驱不让策，并驾或争骈。

所以吾唐风，直将三代甄。被此文物盛，由乎声诗宣。

采彼风人谣，輶轩轻似鹯.丽者固不舍，鄙者亦为铨。

其中有鉴戒，一一堪雕镌。乙夜以观之，吾君无释焉。

遂命大司乐，度之如星躔。播于乐府中，俾为万代蠲。

吹彼圆丘竹，诵兹清庙弦。不惟娱列祖，兼可格上玄。

粤予何为者，生自江海壖。騃騃自总角，不甘耕一廛。

诸昆指仓库，谓我死道边。何为不力农，稽古真可嘕.

遂与袯襫著，兼之笞笠全。风吹蔓草花，飒飒盈荒田。

老牛瞪不行，力弱谁能鞭。乃将耒与耜，并换椠与铅。

阅彼图籍肆，致之千百编。携将入苏岭，不就无出缘。

堆书塞低屋，添砚涸小泉。对灯任髻爇，凭案从肘研。

苟无切玉刀，难除指上胼。尔来五寒暑，试艺称精专。

昌黎道未著，文教如欲骞。其中有声病，于我如fDfe.

是敢驱颓波，归之于大川。其文如可用，不敢佞与便。

明水在稿秸，太羹临豆笾。将来示时人，猰貐垂馋涎。

亦或尚华缛，亦曾为便嬛。亦能制灏灏，亦解攻翩翩。

唯思逢阵敌，与彼争有先。避兵入句吴，穷悴只自跧.

平原陆夫子，投刺来翩跹。开卷读数行，为之加敬虔。

忽穷一两首，反顾唯曲拳。始来遗巾帼，乃敢排戈鋋.

或为拔帜走，或遭劘垒还。不能收乱辙，岂暇重为篿.

虽然未三北，亦可输千鐉.向来说文字，尔汝名可联。

圣人病殁世，不患穷而蹎。我未九品位，君无一囊钱。

相逢得何事，两笼酬戏笺。无颜解媮合，底事居冗员。

方知万钟禄，不博五湖船。夷险但明月，死生应白莲。

吟馀凭几饮，钓罢偎蓑眠。终抛岘山业，相共此留连。
长门秋怨 其二
王弘诲（明代）

太液池边看月时，广寒深锁万年枝。妾心自许如明月，留得清光欲对谁。
题陆羽祠堂兼寄李援援有诗殊佳二首
张耒（宋代）

陆子不可招，寥寥风月魂。
空堂掩遗像，幸此配老禅。
举世人浇薄，云谁知子贤。
竟陵樵牧地，陈迹岂复存。
我欲歌子诗，三叹抚无弦。
瓦登荐秋菊，酌此石井泉。
书怀寄伯姊
王仁东（清代）

少年已去老今来，一事无成亦可哀。客里更逢寒食节，八年不见墓门梅。
挽故山东大方伯刘萝径先生四律 其一
邓云霄（明代）

壮岁交君到白头，燕都秦塞忆同游。早知遽化辽城鹤，却悔轻同剡曲舟。

聚散临歧心已折，死生隔世涕难收。金风最是无情物，吹老琪花不耐秋。
自浦城放船下建安寄庞几先 其一
陈渊（宋代）

扁舟西下趁残阳，目断云边归雁行。短棹莫辞风浪恶，人间平地有羊肠。
武陵春·日醍醐长灌顶
王哲（金朝）

日醍醐长灌顶，丙反相亲。有琼浆与玉津。火养精神。地醒来寅地醉，九按三巡。子於金得味＊。赏武陵春。
秋夕
聂夷中（唐代）

日往无复见，秋堂暮仍学。玄发不知白，晓人寒铜觉。

为材未离群，有玉犹在璞。谁把碧桐枝，刻作云门乐。
沁园春（送高君绍游霅·川）
陈人杰（宋代）

斗酒津亭，方送月芗，夫君又行。正夕阳枯木，低回征路，寒烟衰草，迤逦离情。京洛风尘，吴兴山水，等是东西南北人。思君处，只梅花解后，心目开明。

江湖夜雨青灯。曾说尽百年闲废兴。叹屠龙事业，依然汗漫，歌鱼岁月，政尔峥嵘。但使豫州，堪容玄德，何必区区依景升。需时耳，算不应长是，竖子成名。
五子歌
佚名（先秦）

皇祖有训。
民可近。

不可下。
民惟邦本。

本固邦宁。
予视天下愚夫愚妇。

一能胜予。
怨岂在明。

不见是图。
予临兆民。

懔乎若朽索之驭六马。

为人上者。
奈何不敬。

训有之。
内作色荒。

外作禽荒。
甘酒嗜音。

峻宇雕墙。
有一于此。

未或不亡。
惟彼陶唐。

有此冀方。
今失厥道。

乱其纪纲。
乃底灭亡。

明明我祖。
万邦之君。

有典有则。
贻厥子孙。

关石和钧。
王府则有。

荒坠厥绪。
覆宗绝祀。

呜呼曷归。
予怀之悲。

万姓仇予。
予将畴依。

郁陶乎予心。
颜厚有忸怩。

弗慎厥德。
虽悔可追。
赵玉牒夫人挽章
萧立之（宋代）

天胄中良贵，刑家入阃仪。青山惊托体，白发负齐眉。

命世坚珉笔，怀仁杂佩诗。茂林封不朽，落月度涟漪。
黄岩谒空老人效寒山子体 其三
梁朝钟（清代）

谁非切生死，成亏系修福。昔与佛齐肩，今甘佛奴仆。

何为恋妻孥，弃师在深谷。深谭不能久，伤心欲痛哭。
送韦仁实兄弟入关
李贺（唐代）

送客饮别酒，千觞无赭颜。
何物最伤心？马首鸣金环。
野色浩无主，秋明空旷间。
坐来壮胆破，断目不能看。
行槐引西道，青梢长攒攒。
韦郎好兄弟，叠玉生文翰。
我在山上舍，一亩蒿硗田。
夜雨叫租吏，春声暗交关。
谁解念劳劳？苍突唯南山。
王氏山居
袁说友（宋代）

豆粥通幽径，松杉蔽野门。
眼空楼外碧，身落洞前村。
荷静风岩晓，梅开雪月昏。
环山书未卷，林薄鸟声喧。
次韵张宰牡丹
敖陶孙（宋代）

羯鼓勿罢弄，吾琴无成亏。
潘桃既无赖，陶柳自不持。
造物有炉锤。揽之杜拾遗。
卷帘出倾城，一笑不用帷。
轮心巧当面，珍重来如期。
人为曲江秀，花自潜溪移。
美人欲晞红，镜中靦东施。
如闻姚魏风，红紫合折枝。
常恐砑光帽，半倒金屈卮。
作诗苦留春，出吻竟不奇。
但当阒幽间。属赋歌载驰。
殷勤禅灵锦，丈尺馀丘迟。
公杯当再行，雉边多小儿。
湖边怀刘谦仲
王十朋（宋代）

湖山如画水如蓝，杖屦湖边酒半酣。往事萧条谁共说，旧游零半我何堪。

炎凉世态从他变，生死交情祇自谙。诗客有魂招不得，秋风依旧满江南。
绝句五首 其二
洪朋（宋代）

千里烟波渺渺，四时啼鸟匆匆。堤柳日浓旧色，庭花月换新红。
城南寻梅得句四首
陆游（宋代）

青烟漠漠暗西村，问讯梅花置一尊。
冷淡生涯元不恶，却嫌歌吹合江园。
曹玮大破虏师
沈括（宋代）

曹南院知镇戎军日，尝出战小捷，虏兵引去。玮侦虏兵去以远，乃驱所掠牛羊辎重，缓驱而还，颇失部伍。其下忧之，言与玮曰：“牛羊无用，徒縻军，不若弃之，整众而归。”玮不答，使人候。虏兵去数十里，闻玮利牛羊而师不整，遽还袭之。玮愈缓行，得地利处，乃止以待之。

虏军将至近，使人谓之曰：“蕃军远来，必甚疲，吾不欲乘人之怠，请休憩士马，少选决战。”虏方苦疲甚，皆欣然，军严整。良久。玮又使人谕之：“歇定，可相驰矣。”于是各鼓军而进，一战大破虏师。

遂弃牛羊而还，徐谓其下曰：“吾知虏已疲，故为贪利以诱之。比其复来，几行百里矣。若乘锐便战，犹有胜负。远行之人若小憩，则足痹不能立，人气亦阑，吾以此取之。”
题棺木
朱贞白（宋代）

久久终须要，而今未要君。
有时闲忆著，大是要知闻。
雨中陪子瞻同颜复长官送梁焘学士舟行归汶上
苏辙（宋代）

客从南方来，信宿北方去。
手棹木兰舟，不顾长江雨。
江昏气阴黑，雨落无朝暮。
肃肃赴波涛，蒙蒙暗洲渚。
微凉入窗阖，斜吹湿蕉苎。
漂洒正纷纭，谈笑方容与。
不知江路长，但觉青山鹜。
客去浩难追，落日平西浦。
东游本无事，爱此山河古。
周旋樽俎欢，邂逅英豪聚。
兹游有遗趣，此乐死宜屡。
贱仕迫程期，迁延防谴怒。
秋风日已至，轻舸行当具。
阴森古城曲，苍莽交流处。
悬知别时念，将行重回顾。
非缘一寸禄，应作三年住。
四时佳兴题徐景阳园堂五首 其五
陆文圭（元代）

半奁玉镜照须眉，长笑东坡与水嬉。直下琤然投小石，一波先动万波随。
避世行
陆游（宋代）

君渴未尝饮鸩羽，君饥未尝食乌喙。
惟其知之审，取舍不待议。
有眼看青天，对客实少味；有口啖松柏，火食太多事。
作官蓄妻孥。
陷阱安所避？刀锯与鼎镬，孰匪君自致？欲求人迹不到处，忘形麋鹿与俱逝，杳杳白云青嶂间，千岁巢居常避世。
东郭襟咏十首 其六 苔径
王汝玉（明代）

尘机暂已忘，尘事日应远。试看径中苔，朝来深与浅。
和卓廷瑞赠诗之韵四绝
陈淳（宋代）

一见襟怀便豁然，交情输写意忘年。
倾囊经训璠玙富，与我从头细细传。
劭农三首
吴潜（宋代）

朝廷差下劝农官，同向郊原点检看。
场圃事兴把扒穴，田畴功毕桔槔残。
上租郎主丘丘定，输米官司粒料乾。
虽是太平今有象，愿陈七月述艰难。
再和
苏辙（宋代）

蔼蔼才名世，骎骎日转禺。
一时同接淅，平昔共栖梧。
揽辔真壮士，拥旄良丈夫。
尘埃脱缁绶，水石慰霜须。
胜地来相失，清樽未暇俱。
射余空见帖，铸罢只观橅。
归计何当决，徂年贵早图。
槛中终为食，韝上耻闻呼。
顾我千羊毳，平生一钓舻。
微官不须满，也复试游吴。
题潘德久竹居
陈造（宋代）

竹里幽栖不掩关，解将应俗等居山。
风流彭泽羲黄土，诗力苏州季孟间。
官缚犹存紫公服，客来肯靳玉絛环。
雪儿小直珠千斛，可但疎帘见一斑。
古冈八景选四 其三 能海归帆
何龙祯（明代）

谁知波浪满前途，到处闻来消息殊。水浅沙寒鱼不饵，停舟晚息客心孤。

风吹古径花盈树，水满长江月在湖。人道故园景物好，笑同归去莫踌躇。
次韵朱晦翁十梅·野梅
王炎（宋代）

迥野殊寂寥，孤芳太清绝。
暗香疑有无，似亦畏攀折。
戏赠魏十四
李群玉（唐代）

兰浦秋来烟雨深，几多情思在琴心。

知君调得东家子，早晚和鸣入锦衾。
秋月乘兴游松江至垂虹亭登长桥夜泊南岸旦游
朱长文（宋代）

僧舍萧疏竹苇间，开轩处处面云山。
诗家不及禅家乐，坐卧湖光百虑闲。
至日三首
冯时行（宋代）

令节仍长至，公家放小休。
愁城开六府，醉眼见千忧。
梅萼含春小，云容带雨收。
曦娥自来往，生理百年浮。
将归三首 其二
郭祥正（宋代）

结庐谢山下，门荒萝径深。寂无车马迹，而有猿鸟音。

高峰落日尽，远壑归云沉。死生一吾趣，长啸亡头簪。

勇往复此乐，俛仰安可任。
偈颂十四首
释印肃（宋代）

心月孤圆时，光非十五六。
迷者以圆观，智者应妙触。
印危崖，鉴川陆，
一性圆通无委曲。了非心外逐尘缘，
下坂不走天然速。谁道速，
不佛之处不得住，无佛之处一时足。
时来铁解放光明，运至石头成白玉。
幸逢施主大开张，古佛慧命汝今续。
宿石窟寺
喻凫（唐代）

一刹古冈南，孤钟撼夕岚。客闲明月阁，僧闭白云庵。

野鹤立枯枿，天龙吟净潭。因知不生理，合自此中探。
浪淘沙令·小重阳石湖望月有怀六娘寄过龙门
王初桐（清代）

落日水微澜。雁齿弯环。酒船去後月华闲。回首楞伽云外寺，塔後阑珊。
吟罢独凭阑。归路漫漫。小莲音信渺乡关。安得相携乘一舸，游偏湖山。
句
寇准（宋代）

杜鹃啼处血成花，梅子黄时雨如雾。
古渔父词十二首
王铚（宋代）

禹门三级浪千重，变化飞腾岂有踪。
寄语鱼虾休上钓，要看头角是真龙。
训蒙绝句 辞达而已二首 其一
朱熹（宋代）

方识圣门辞达旨，作文之法在其中。但将正意由辞出，此外徒劳苦用功。
赵大资
林希逸（宋代）

先帝云公有相才，经帷曳履久徘徊。先调化瑟更弦去，却赞兵机杖节来。

祀典空闻陪五使，宗臣不许位三台。白头遗老孤忠在，忽漫骑鲸亦惜哉。
一剪梅·春别
虞集（元代）

豆蔻梢头春色阑。风满前山，雨满前山。杜鹃啼血五更残，花不禁寒，人不禁寒。
离合悲欢事几般。离有悲欢，合有悲欢。别时容易见时难，怕唱阳关，莫唱阳关。
闽中回
牟融（唐代）

帆影随风过富阳，橹声摇月下钱塘。

千山积雪凝寒碧，梦入枫宸绕御床。
辛丑十月诸公馈酒偶及百榼戏题长句
陆游（宋代）

喜事诸公尚见存，尺书时到爵罗门。
已邀风月成三友，聊对湖山倒百尊。
醉墨淋漓动高壁，狂歌悲壮落前村。
悠然睡起西窗黑，一点青灯又断魂。
观陜西图二首 其二
刘敞（宋代）

忆昨传消息，羌来渭水旁。信知秦地险，未觉汉兵强。

青海通西域，长城起朔方。分明见地里，怅望隔要荒。
据延祐残碑复名甘泉洞亭曰甘泉亭诗
湛若水（明代）

残断摩挲延祐碑，甘泉石下岂人为。祇应题复甘泉洞，笑共山灵一语之。
过高塶城
文同（宋代）

颓壁乍高低，中间已乱蹊。
长原想鹅鹳，大冢记鲸鲵。
黯澹寒云结，萧疏野草齐。
兴亡尽遗迹，立马看扶犁。
太白山老僧
释文珦（宋代）

二十里松阴，居来不厌深。
云迷归日路，山是暮年心。
水黑龙移井，风腥虎过林。
消除万事尽，时或动微吟。
王提刑挽词
楼钥（宋代）

二广外台首，威棱著一门。
志期诸郡肃，忍见匹夫冤。
奋系犹鹰鸷，兴谗有兔爰。
投閒了无恨，此意与谁论。
冬日宴郭监林亭
卢纶（唐代）

玉勒聚如云，森森鸾鹤群。据梧花罽接，沃盥石泉分。

华味惭初识，新声喜尽闻。此山招老贱，敢不谢夫君。
水调歌头 游武夷和罗庆 武夷山志卷十五
唐桂芳（明代）

武夷最佳处，晴气碧于蓝。远瞻崖壑溪曲，六六与三三。莫问尘生沧海，休叹鹤归华表，好景且容探。铁笛破龙睡，黑雨满深潭。笑神仙，留蜕骨，阅空岩。几人蹭蹬不遇，太史滞周南。最好擅场老子，笔底文章如许，何必事清谈。暂憩桃花下，白马税飞骖。
偈颂四首
释咸杰（宋代）

山河大地不是幻，日月星辰不是幻。
明暗色空不是幻，四圣六凡不是幻。
山僧说底不是幻，诸人听底不是幻。
赠程穆倩
丘象随（清代）

病后相逢邗水涯，岁寒雪压客庐斜。纵然淡尽人间事，又写青山过酒家。
赠河间隐者苑君年八十有一
家铉翁（宋代）

海上有三山，瀛洲居其一。
何年飞来神州赤县东，其上至今犹有神仙宅。
庞眉皓前方瞳翁，乔松羡门乃其匹。
深衣大带儒中仙，不读黄庭读周易。
乾元用九独探数之原，九九妙契乾策八十一。
万事万物从此始，衍之又衍至于千百亿。
寿翁以金书玉录长生符，不若寿翁以邵子先天周子一太极。
梅边生意浩无穷，坐阅人间蟠桃几回实。
田园杂兴 其二
沈谨学（清代）

东风蔼然至，杨柳春鸠鸣。徘徊以相对，动此安居情。

薄田二十亩，及时自须耕。浸谷不数日，谷芽亦已生。

微云酿成雨，阴阴渐为晴。
次韵观棋
刘挚（宋代）

昼永风闲玉局平，机心相轧掌中兵。敌家只欲乘虚夺，完地何中用劫成。

纵使仲宣强记在，枉将陶侃寸阴争。旁观有诀君须信，大抵骄贪悔吝生。
次韵吉老十小诗
黄庭坚（宋代）

什袭发硎刀，无名自贵高。
秋衣犹葛制，午饭厌溪毛。
正月十九日暴热
吕本中（宋代）

一夜飞蚊绕鬓鸣，却忘时节是新正。祗应朝暮须风雨，便作疏檐泻竹声。
寓南高峰怀友
秋江湛公（明代）

庵住南峰下，四檐松竹青。
月常陪入定，猿或听谈经。
池近凉生榻，山高影落庭。
故人在何处，诗酒醉兰亭。
中秋日泛湖杂诗 其十五
邹浩（宋代）

乍疑绝岸行飞鹜，还误游鱼出听琴。公子自随星斗去，水声他日是棠阴。
书余逢时所作山水 其三
释祖可（宋代）

江南江北岸，饱历此山川。谁信著笔力，尽驱来眼前。

野桥分道路，古木薄风烟。我欲径归去，沙头人挽船。
竹石开社赏牡丹
高直（明代）

白首论交保岁寒，人间富贵等闲看。斯文结社能追洛，稽古成名岂慕桓。

青帝欲归犹驻驾，彩云将堕乱遮阑。一时乐事应无价，且尽樽前半日欢。
送弟仲宜归乡
杨荣（明代）

吾宗出关西，夙昔清白门。后裔日云盛，派衍流益分。

建安遂占籍，瓜瓞绵以蕃。我祖怀隐德，积善开庆源。

峨峨大■山，佳木森云屯。芳名重当世，遗泽传子孙。

伯父抱才器，声价比玙璠。一官处中都，戎幕称贤宾。

我父远相从，同气情实敦。粲粲华萼辉，嗈嗈鸿雁群。

清望属明时，懿范垂后昆。沦谢岁云久，音容杳难闻。

嗟我承先绪，遗训心所遵。穷经忝科第，志愿幸已伸。

优游词垣职，出入叨宠恩。及兹二十载，曷以摅忠勤。

譬彼海与岳，安能效涓尘。终期竭驽钝，庶用答君亲。

岂无桑梓怀，迢迢隔晴云。骨肉久乖违，感嘅难具陈。

吾弟忽远至，义重情乃真。提携我仲子，跋涉良苦辛。

相见若梦寐，悲伤杂欢欣。从容问故旧，婉娩及乡园。

枌榆幸无恙，松菊今尚存。顾此万里心，罄兹终夕言。

连床听夜雨，秉烛对芳尊。良晤能几何，别意遽忍论。

秋风吹征衣，灏气拂高旻。执手向都门，顾此停车轮。

殷勤在长道，善保千金身。悠悠离别恨，托之图画新。

烟树既绵邈，云山复嶙峋。时或一披览，慰此怀思频。
次韵郑安道怀君玉弟游东嘉
戴炳（宋代）

好山好水东嘉郡，两月清游乐可知。远想池塘频梦汝，还当风雨对眠谁。

别时菊蕊方宜酒，几日梅花已索诗。雁影参差霜正冷，寄言归计莫迟迟。
秋雨
陆游（宋代）

西山云千重，东园泥一尺。
可怜墙下路，十日无履迹。
空庭桐叶尽，古甃土花碧。
坐怀江湖间，病鴈湿羽翮。
寒窗向人青，衰发垂领白。
孤吟更不寐，聊伴候虫啧。
和尧夫思湖上秋时见寄
韩维（宋代）

落尽芙蕖十顷红，败荷衰草满秋风。
夷犹画鹢来天外，嘹唳惊鸿入镜中。
亭榭装成如待我，樽罍开处便思翁。
粗官岂得君留滞，府第深严合在东。
宜男草 其一
陈三聘（宋代）

摇落丹枫素秋后。舞长亭、尚馀衰柳。别梦回、忆得霜柑分我，应自有、浓香噀手。

宿酲谁解三杯酒。晓山横、望中衔斗。人去也、纵得相逢似旧，问当日、红颜在否。
题屈翁山诗札、石涛石溪八大山人山水
郑燮（清代）

国破家亡鬓总皤，一囊诗画作头陀。
横涂竖抹千千幅，墨点无多泪点多！
戏答仲仪口号
欧阳修（宋代）

弊居回看如蛙穴，华宇来栖若燕身。
敢望笙歌行乐事，只忧无米过来春。
别叔父録曹
陈师道（宋代）

为吏专文法，成家托弟昆。
三年如昨日，一笑更何言。
扶老须微禄，移官实至恩。
两疏元父子，何日复东辕。
竹鸡
宋庠（宋代）

羽族何微眇，交交作好音。
远闻真似语，寂听本无心。
倦舌沈荒坞，嬉群聒翠林。
鷦鷯王佐笔，从此异凡禽。
偈颂一百二十三首
释祖钦（宋代）

佛法本无多子，堂堂日用之问。
只因自信不及，却於易处艰难。
今夜不免作些方便，为诸人豁开户牖拶碎疑团。
星在秤兮不在盘。
古剑
周端臣（宋代）

籀文漫灭藓花残，胆怯旁人不敢看。飞去暗防风雨夜，握来光射斗牛寒。

曾成歃血诸侯约，肯受无鱼下客弹。宝匣秘藏英气在，提携终拟斩楼兰。
雨夜强饮 其二
纪映钟（明代）

并州连夜雨，秋水涨汾河。万岭交阴气，孤城俯白波。

乡心惊觱篥，驿使阻盘陀。霜令边庭早，清商入浩歌。
赠清逸魏閒处士
宋祁（宋代）

奕世依岩石，褒恩下帝庭。
姓名高士传，父子少微星。
池溜遥通涧，家林近带坰。
分明诏书意，天极赐鸿冥。
故观文建安刘公挽诗四首 其四
张栻（宋代）

曾是南荆地，他年竹马迎。旌旂严骑士，弧矢盛民兵。

细考规摹旧，还知节制明。思公如岘首，同我泪纵横。
曲江夜归，闻元八见访
白居易（唐代）

自入台来见面稀，班中遥得揖容辉。

早知相忆来相访，悔待江头明月归。
蒙恩奉祠桐柏
陆游（宋代）

少年曾缀紫宸班，晚落危途九折艰。
罪大初闻收郡印，恩宽俄许领家山。
羁鸿但自思烟渚，病骥宁容著帝闲。
回首觚棱渺何处，从今常寄梦魂间。
江鸿莫耽睡
卢宁（明代）

江鸿莫耽睡，狡猎夜施罛。阿奴曩告急，畏海不敢呼。
登岘首阻雨
杨时（宋代）

庭前古木已经秋，天外行云暝不收。
倚杖却寻山下路，一川风雨湿征辀。
送徐员外赴河中
贾岛（唐代）

原野正萧瑟，中间分散情。吏从甘扈罢，诏许朔方行。

边日沉残角，河关截夜城。云居闲独往，长老出房迎。
奉和别鲁王
杨思玄（唐代）

元王诗传博，文后宠灵优。鹤盖动宸眷，龙章送远游。

函关疏别道，灞岸引行舟。北林分苑树，东流溢御沟。

鸟声含羽碎，骑影曳花浮。圣泽九垓普，天文七曜周。

方图献雅乐，簪带奉鸣球。
渊源堂十二诗 其十 恢义斋
王十朋（宋代）

忆昔杜陵老，恨无千万间。君能恢大义，吾党悉欢颜。
临江仙·湘水晓行无酒
仇远（元代）

湘水晓行无酒，楚乡客久思家。空城暗柳老愁芽。燕归才社後，人老尚天涯。记得津头轻别，离觞愁听琵琶。东风吹泪落鸥沙。一番新雨重，飞不起杨花。
予有天津之行同僚耿副郎辈郊饶赋此以谢之
苏仲（明代）

祖帐香飘酒兴浓，小桃无数压枝红。莺声夹道诸公远，马背飞尘我自东。

西岭半衔将落日，暮云飞散捲长风。沧江白浪明朝路，回首相思独倚篷。
岁暮书怀
冯廷櫆（清代）

我生渐与老为邻，虚负须眉著此身。范叔漫言天下士，杜陵空望眼中人。

萧条白发鸡豚社，辛苦金门虮虱臣。自分支离本无用，不须弹铗怨沉沦。
夜雨
陆游（宋代）

泽国寒多雨，畸人夜少眠。
不缘酲作病，只合醉终年。
庭草已争茁，园梅空自怜。
重云不难抉，无剑倚青天。
即事
陆游（宋代）

烟雨凄迷晚不收，疏帘曲几寄悠悠。
一双蛱蝶来可许？点尽青青百草头。
拟杜子美峡中意
宋祁（宋代）

天入虚楼倚百层，四方遥谢此登临。
惊风借壑为寒籁，落日容云作暝阴。
岘井北抛王粲宅，楚衣南逐女媭砧。
十年不识长安道，九签宸开紫气深。
登金城山
许国焕（清代）

古木长云里，盘回出几重。夕阳连众壑，空翠滴诸峰。

石倚苍藤立，泉从碧藓封。谁携惊世句，天阙问春容。
菜花
王泰偕（清代）

百花香后菜花香，开遍朝阳又夕阳。贫女梳妆无此艳，野人冠夕总宜黄。

行来村落风光好，看到儿孙滋味长。闻道英雄曾托业，果谁物色到村庄。
送僧官归闽
吴实（明代）

万古西来教，名僧不世传。一官初佩印，四果独宗禅。

衲挂峰前雨，杯浮海上烟。化城归去好，此会是何年。
次韵次公
韩淲（宋代）

梅花腊后与春前，爆竹声中更恍然。来往南山惊渐老，唱酬东郭信能贤。

风流往事高情外，雅淡新知醉眼边。尽日论文君慷慨，因时写物我缠绵。
癸未岁余与开封解安行同知定州外县赴二帅上
晁说之（宋代）

伊昔中山胜事赊，初当三五便开花。
君能选色沉醉倒，我自伤开深感嗟。
聚散十年逢节序，穷通百态各天涯。
使君绮席谁同乐，莫遣灯花照鬓华。
入鄂州
项安世（宋代）

重来啧啧两街人，惭愧无功及吏民。正是去年平贼后，椎牛酾酒满春城。
过虎头矶
杨万里（宋代）

虎卧中流扼两涯，目光须怒首仍回。
真阳峡袖君须记，个是瞿塘灩澦堆。
寄二弟时往临川
王安石（宋代）

萧条冬风高，吹我冠上霜。
我行岁已寒，悲汝道路长。
持以犬马岁，千里不得将。
使汝身百忧，辛苦冒川梁。
青灯照诗书，仰屋涕数行。
不有亲戚思，讵知远游伤。
春日闲居
费墨娟（清代）

删除名利意何如，常爱清幽学隐居。隔院桃花红入砚，压檐竹叶绿侵庐。

忘机静对枝头鸟，有味堪亲架上书。薄暮偶来溪畔立，风吹萍散数游鱼。
谒金门
吕胜己（宋代）

芳思切。旧事不堪重说。浓露凝香花喷血。花心双蛱蝶。

燕语莺啼都歇。又过清明时节。记得离歌三两阕。未歌先哽咽。
句
俞君锡（宋代）

洗瓢鱼隐石，扫叶蚁移家。
江行望枞阳镇
金志章（清代）

邮签鸣水驿，舟子解维艄。晓日波心上，人烟市中交。

江晴鼋出曝，沙暖燕营巢。渐喜枞阳近，雄风想射蛟。
锦云红
杨循吉（明代）

仙娥云锦织鸳机，吹落花开秪欲飞。留在山家无客处，容教玉女剪春衣。
道旁花
张耒（宋代）

长夏百草秀，道旁多野花。
无名自红紫，有意占年华。
灼灼照流水，斑斑上古槎。
中原何日扫，将尔付泥沙。
忆亨甫
吕南公（宋代）

诗老海上去，三年断音尘。初非乘桴行，正以廪食勤。

梦想不悟远，声容藐难亲。忍无一纸书，不寄故国人。

昨日见其子，来归自东滨。能言别后意，憔悴不可闻。

一被吏责绕，心肠载愁轮。忘餐蹑偷党，阅月驰空村。

劳事欲歌咏，匆匆未成文。遂于笔砚间，章句绝所陈。

亦复病肺渴，寻常废清樽。唯馀满颔须，增进玉雪痕。

伊昔坐学舍，萧条恨长贫。题诗日数首，大醉必继旬。

仰望官禄户，谓如隔天云。岂思曳尾龟，胜却居槛猿。

不肯空谷卧，愿为监绶奔。毫釐一失差，千里岂得论。

嗟我实蹇拙，平生畏侯门。乃无诗老愁，何耻鸟兽群。
送龚子谏赴云南佥事
胡俨（明代）

望断南云山万重，嗟君此去逐飞鸿。扁舟夜载琵琶月，短鬓凉吹芦荻风。

梦入碧鸡泷树合，路经铜柱瘴烟空。绣衣玉斧咨询日，已喜车书总隳同。
归故林别知己
贯休（唐代）

别离无古今，柳色向人深。万里长江水，平生不印心。

远书容北雁，赠别谢南金。愧勉青云志，余怀非陆沈。
和陈勉仲四首
王之道（宋代）

雨过山前草木苏，开窗澄碧渺金湖。
近来翰墨君为绝，喜见诗中有画图。
麻子山二首
张嵲（宋代）

云烟出没葛蔓岭，蜀锦开张枫树林。
连天寒雨何时断，一室空山黄叶深。
题高寄泉孝廉柳桥晴絮图 其八
李承谟（清代）

自惭不是谪仙才，敢向骚坛夺槊来。黄鹤楼高搥不得，我今去咏凤凰台。
高宗郊前朝献景灵宫二十一首
真宗（宋代）

齐居皇皇，琼琚锵锵。
承祭之初，其如在旁。
挹彼注兹，储禧迎祥。
神之听之，欣欣乐康。
闲园即事寄韦侍郎
苏颋（唐代）

结庐东城下，直望江南山。青霭远相接，白云来复还。

拂筵红藓上，开幔绿条间。物应春偏好，情忘趣转闲。

宪臣饶美度，联事惜徂颜。有酒空盈酌，高车不可攀。
越吟
王贞春（清代）

东下钱江深复深，渡江一舸入山阴。天台此去无多路，流水桃花未易寻。
杂咏一百首·澄公
刘克庄（宋代）

值乱行何适，随缘住亦安。
能将石虎辈，只作海鸥看。
禁林宴会之什
王旦（宋代）

喜缀真仙宴禁林，玉堂新事好供吟。天章刻石兴风雅，宸翰书供耀古今。

势逸夺回龙凤迹，调高流入管弦音。光凝玉斝琼浆润，冷布花砖药树阴。

地贵每朝金殿近，景清如到玉壶深。得陪嘉会荣观大，虔效赓歌乐圣心。
亲耕籍田七首
佚名（隋代）

方坛屹立，陛级而登。
玉色下照，临观耦耕。
万目咸睹，如日之升。
成规成矩，百禄是膺。
哭秋崖先生
吴龙翰（宋代）

欧苏唤不起，文印属秋崖。
大雅非常调，正音不顾俳。
寒江濯文思，明月镂吟怀。
传业有杨晏，遗书塚墓埋。
送窦校书见饯得云中辨江树
张九龄（唐代）

江水天连色，无涯净野氛。微明岸傍树，凌乱渚前云。

举棹形徐转，登舻意渐分。渺茫从此去，空复惜离群。
江晦叔邀游吴氏园约月余始能一往吴生某求留
李复（宋代）

竹屋横虚舫，松屏展翠帆。
柳条晴后弱，花态晓来严。
乐意难逢暇，清游久叹淹。
主人求客语，乘醉写云岩。
次韵季共和相之前作二首 其一
周紫芝（宋代）

谁从玉阙蓬莱殿，吹下仙人萼绿华。风急有时翻柳絮，月寒无数著梅花。

时开病眼看三径，胜着青衫趁两衙。欲煮南屏山下雪，问谁能点老谦茶。
夜读传灯杂书六言八首
刘克庄（宋代）

曾为魔女摄入，亦被罔明唤回。
锦覆陷阱可畏，铁铸门关勿开。
念奴娇
宋琬（清代）

武安湖畔，问当日、秦七遗踪何处？水齧城根葭苇乱，鹅鸭纷纷无数。

词客云亡，无人解道，山抹微云句。停桡沽酒，一樽欲酹君墓。

乐府名擅无双，乌丝写罢，檀板歌金缕。同调东坡居士在，高唱大江东去。

红豆抛残，白杨凋尽，郭外渔舟鼓。流萤千点，月明还绕烟树。
赠镜湖相士
文天祥（宋代）

五月五日扬子江心水，铸作道人双瞳子。
吾面碟子大，安用镜照二百里。
早春
陆游（宋代）

旧学樊迟稼，新通泛胜书。
不成筹国论，且复爱吾庐。
上丞相寿
戴栩（宋代）

去年沙觜是江心，近日汀洲绿菼深。
龙伯驱风不敢上，杨花不动树阴阴。
春蝉
元稹（唐代）

我自东归日，厌苦春鸠声。作诗怜化工，不遣春蝉生。

及来商山道，山深气不平。春秋两相似，虫豸百种鸣。

风松不成韵，蜩螗沸如羹。岂无朝阳凤，羞与微物争。

安得天上雨，奔浑河海倾。荡涤反时气，然后好晴明。
寄道士张明真
田况（宋代）

澹静姿仪简旷纵，结庵深对大茅峰。
坐忘世故愁应少，道断人情语亦慷。
万里信音凭鹤到，一厨烟火倩猿供。
岁时归侍虚皇驾，七色霞衣九色龙。
偈颂二百零五首
释正觉（宋代）

来来去去山中人，识得青山便是身。
青山是身身是我，更於何处著根尘。
行香子（次草窗忆古心公韵）
刘辰翁（宋代）

玉立风尘。光动黄银。便谈文、也到夜分。无人烛下，壁上传神。记老婆心，寒士语，道人身。

极意形容，下语难亲。更万分、无一分真。醉翁去后，往往愁人。愿滴山泉，衔丘冢，化龙云。
次韵志宏秋晓见示古风二首 其一
李纲（宋代）

庭户晓萧骚，寒声起疏苇。凄然惊客梦，秋色浩如水。

南方苦炎热，羁旅困泥滓。及兹风露凉，又复悲宋子。

散策东篱下，佳菊有新蕊。美人渺何在，明月共千里。

缁尘敝紫貂，锦字寄黄耳。欲赋秋风辞，烟云愁落纸。
宁渊观
张孝祥（宋代）

极目洪波渺，轰轰浪接天。江心分殿宇，敕赐号宁渊。

日照山如画，云浓小似烟。休寻蓬岛地，只此水中仙。
答问诗十二篇寄呈满子权其二耒答鎛三首
王令（宋代）

我用於主人，良田无虚种。
主人不我以，我适为无用。
不知主人饥，岁卒安自奉。
由来我求人，孰与求我重。
偈五首 其一
释志璿（宋代）

休去，歇去，一切万年去。寒灰枯木去，古庙里香炉去，一条白练去。
寄题南昌尉厅思贤亭
杨万里（宋代）

有客栖霞外，无名涴党中。
南州一高士，东汉独清风。
旧国已禾女，荒阡犹石翁。
更烦吹笛魄，端为洗榛丛。
往复无间
释重顯（宋代）

日入酉，室内覆盆且依旧。
尘尘彼彼丈夫儿，井中之物同哮吼。
柳枝
文同（宋代）

墙宇周回院落深，日光风色净阴阴。
柔条一似孙荆玉，贴地反腰衔宝簪。
宫词
王珪（宋代）

鱼藻宫中淑景长，鸭头新水御池塘。
奇花深院门门闭，总被春风漏泄香。
寄饯东麓赵赞府之官湖南
杨公远（宋代）

忆昔鸣驺闯草庐，欢然把酒话襟期。
自从六月袂分后，又是重阳节过时。
江左英贤姑佐邑，湖南松竹助哦诗。
饯违不及空惆怅，傥或逢梅寄一枝。
春词绝句五首
秦观（宋代）

颠毛渐脱风情少，匣剑空存夹气销。
人远地偏无酒肉，春深花鸟谩相撩。
过欧阳元老草堂
吴则礼（宋代）

知子廊庙器，诛茅楚江边。
缅怀靖节意，心远地自偏。
绿发走关塞，蹭蹬成华颠。
老益抱孤操，冥鸿正翩翩。
草堂足幽趣，茗饮共留连。
新诗出锦囊，火齐堆我前。
鞭蕖颇秀发，灼灼初争妍。
解衣俯方塘，泼泼鲔鱣。
屋角升赤日，长空随飞茑。
羽扇无停滞不前挥，聒耳惮鸣蝉。
蛮簟敷龙牙，曲肱偶欹眠。
轻风洒梁栋，爽气回九天。
壁间湖滩图，百仞悬惊泉。
讵复畏执热，恍若闻潺湲。
时延遁世人，坐鼓薰风弦。
得意委万类，高轶象帝先。
惟兹霜露零，黄菊输金钿。
白眼望河汉，云收月娟娟。
浊酒可消忧，况乃数击鲜。
聊持鱼枕蕉，脱屣秋水壖。
商略周八极，落落遗简编。
谁言厌覉旅，便欲终残年。
七夕
李覯（宋代）

天孙何许是来时，月意愔愔露气微。
可道星河难得过，自缘乌鹊合高飞。
秋宵已胜春宵短，今会还如古会稀。
早晚望夫能化石，尽分人世作支机。
辛未春月由温州至处州道上杂咏 其二
郭式昌（清代）

画桨乘潮打浪花，溪湾转过几人家。雨丝风片孤篷底，卧看青山出永嘉。
中洲草堂
赵焞夫（明代）

张君亦有宅，乃在水云间。雪意自千古，芦花第几湾。

焦桐冰在御，新笋玉成班。款径问奇者，江天时往还。
海天阔处 御天见招汎舟
丁之翘（清代）

呼船买酒相招，元都道士门前又。逆流而上，持螯大嚼，谁当吾又？

放胆文章，无腔曲子，尽来消受。向东南、过尽乌桕树，夕阳几点寒鸦瘦。

忆自陇西去后。碧毵毵、万行官柳。疏钟野寺，断桥流水，风光依旧。

席地狂吟，仰天微笑，付之乌有。算从来家国，兴亡一梦，不劳穷究。
赠万休上人
董其昌（明代）

金光瑶草药苗新，一种仙灵岂了因。欲向黄梅参法要，莲花涧里万休人。
王亚之见访知谹父郎中得女戏作
王洋（宋代）

红旆欲随岩桂发，丹书应与菊花期。
功名信是前庭事，浴了珠娘也未迟。
游洞霄
彭挥（宋代）

洞霄从古宅真仙，镇日群峰起瑞烟。
林下千年丹已就，山中九锁月长圆。
半岩隐迹遗灵像，一井清凉抚掌泉。
我到此间无别事，烧香直欲达诸天。
望江南 秋夜闻雁
归真道人（清代）

深夜静，归雁泪秋空。几点横侵银汉里，一声清彻碧云中。

斜月画楼东。
同皇甫兵曹天官寺浴室新成招友人赏会
寇坦（唐代）

温室欢初就，兰交托胜因。共听无漏法，兼濯有为尘。

水洁三空性，香沾四大身。清心多善友，颂德慰同人。
送定上人归潼川
释居简（宋代）

故国江山杳霭中，半千尊者驻灵踪。知君万里飞归锡，已竖降旗立下风。
瑞鹤仙 其一 为寿
赵彦端（宋代）

记河梁折柳。问画堂乐事，燕鸿难偶。十年谩回首。

但亭亭紫盖，差差南斗。传闻小有。种桃花、亲烦素手。

怪归来、道骨仙风缥缈，迥然非旧。

清昼。江南如画，紫菊冬前，翠橙霜后。扁舟渡口。佳客至，奉名酒。

唤青鸾起舞，云窗月槛，一曲山明水秀。笑相看、玉海别来，浅如故否。
德寿宫庆寿口号十篇
杨万里（宋代）

甘露祥风天上来，今回恩数赛前回。
都将四海欢声里，酿作慈皇万寿杯。
逍遥咏 其十五
赵炅（宋代）

阳与阴和合，须从一字求。分明皆是象，作相不能投。

举措先真实，精粗各自柔。恒持通觉悟，万派水东流。
和林子苍湖亭晚酌
卢琦（元代）

登临多野趣，未暇问朝簪。南国秋声起，西湖暮景涵。

江云连远树，山雨落寒岚。同是他乡客，相携看斗南。
催妆 其一
徐积（宋代）

鲁巷予方乐，秦楼子幸俱。所期为列女，应不讪庸夫。

野叟田无璧，仙娥佩有珠。鸾歌迎弄玉，麟脯宴麻姑。

自是闺中秀，何烦脸上朱。君看阆风客，亲驾五云车。
葛山潭
孙逖（唐代）

圆潭写流月，晴明涵万象。仙翁何时还，绿水空荡漾。

凉哉草木腓，白露沾人衣。犹醉空山里，时闻笙鹤飞。
英德道中
文天祥（宋代）

海近山如沃，杼深屋半芜。
乾坤正风雨，轩冕总泥途。
自叹鸢肩薄，谁怜鹤影孤。
少年狂不醒，夜夜梦伊吾。
大涤洞
顾然（宋代）

山头赤日炙手热，檐底鸣泉玉击枞。
惭愧龙公作余戏，梦中浑认雨翻江。
杂诗十首 其十
张协（魏晋）

墨蜧跃重渊，商羊舞野庭。飞廉应南箕，丰隆迎号屏。

云根临八极，雨足洒四溟。霖沥过二旬，散漫亚九龄。

阶下伏拉涌，堂上水衣生。洪潦浩方割，人怀昏垫情。

沈液漱陈根，绿叶腐秋茎。里无曲突烟，路无行轮声。

环堵自颓毁，垣闾不隐形。尺烬重寻桂，红粒贵瑶琼。

君子守固穷，在约不爽贞。虽荣田方赠，惭为沟壑名。

取志于陵子，比足黔娄生。
朝阳洞
吕愿中（宋代）

半世观山鬓已皤，欲求钓艇老渔蓑。
杖藜又过烟霞洞，闻说当年烂斧柯。
题高髯墨菊枕屏
释居简（宋代）

欲种团枝香，无地著蔓延。密化移春霏，零露生秋妍。

非金亦非玉，采采仍田田。餐英不成梦，唤起西窗眠。
庆建州叶守
刘克庄（宋代）

久立红云一朵边，合于仙里珥貂蝉。
偶然梦到人间世，犹拥旌旗管洞天。
维扬会张曼老陈莹中分韵得柳字
李之仪（宋代）

我生固有地，物物皆可口。身行半天下，荐饥无不有。

读书恨未博，每索多掣肘。一逢可意人，似对灵和柳。

老来益落寞，永日类中酒。北舟得二妙，洗尽平生垢。

参军欲陵春，记室寒挂斗。雍容送落日，百衲为抖擞。

崎岖等外惊，瞥眼自妍丑。真乐极胡越，谁可论不朽。

昔人固欣慕，仅欲操箕帚。堂皇几千仞，未易窥户牖。

逡巡即千里，转盼百年久。一笑且低回，朱颜今皓首。
寄郴守阮户部
阎孝忠（宋代）

郴阳古名邦，四座拱山色。
秀气钟异人，闤闠俨仙宅。
愁霖诗
傅咸（魏晋）

举足没泥泞，市道无行车。兰桂贱朽腐，柴粟贵明珠。